SKRIFTLIG FORESPØRGSEL E-0656/00

af Monica Frassoni (Verts/ALE) til Kommissionen

(9. marts 2000)

Om: Vejtunnel i havnebyen Olbia på Sardinien

Kommissionen behandlede i sit svar af 21.12.1999 på ovennævnte medlems første forespørgsel om Olbia-tunnel (E-2039/1999)(1) kun aspekter vedrørende indvirkning på miljøet. Forespørgeren nævnte ligeledes, at ANAS (Azienda Nazionale Autonoma Strade) den 3.10.1991 gav det romerske firma Tor di Valle kontrakt til bygningen af tunnelen i stedet for en hævet vejforbindelse i strid med havnereguleringsplanen for Olbia, der har været gældende siden 26.6.1981, og uden at indhente licitationstilbud.

Mener Kommissionen ikke, at tildeling af kontrakten til bygning af tunnelen uden at indhente licitationstilbud er en krænkelse af europæisk lovgivning vedrørende offentlig udbud(2)? I bekræftende fald hvilke foranstaltninger agter den at træffe for at lovgivningen overholdes?

Med hensyn til bemærkninger om vurdering af indvirkning på miljøet erkender Kommissionen, at der skal gennemføres en forudgående vurdering for at fastslå, om det er nødvendigt at underkaste tunnelprojektet og frakørselsveje i forbindelse hermed en vurdering af indvirkningen på miljøet. Denne vurdering blev imidlertid ikke gennemført. Kommissionen tilføjer desuden, at den vil træffe de nødvendige foranstaltninger for at garantere overholdelse af fællesskabslovgivningen.

Hvilke foranstaltninger henviser Kommissionen til? Hvorledes agter den at sikre, at en sådan forudgående undersøgelse bliver gennemført, før det er for sent i betragtning af, hvor langt arbejdet er fremskredet?

(1) EFT C 219 E af 1.8.2000, s. 73.

(2) Jf. Rådets direktiv 92/50/EØF af 18.6.1992 (EFT L 209 af 24.7.1992, s. 1), 93/36/EØF af 14.6.1993 (EFT L 199 af 9.8.1993, s. 1) og 93/37/EØF af 14.6.1993 (EFT L 199 af 9.8.1993, s. 54).

Svar afgivet på Kommissionens vegne af Margot Wallström

(7. april 2000)

Foranlediget af det ærede medlems forespørgsel henvendte Kommissionen sig i december 1999 til de italienske myndigheder for at få alle de nødvendige oplysninger til at vurdere, hvorvidt tildelingen af kontrakten vedrørende bygning af en tunnel i havnebyen Olbia var i overensstemmelse med EU-lovgivningen om offentlige aftaler. De pågældende myndigheder lovede, at de så hurtigt som muligt ville meddele de ønskede oplysninger, men understregede samtidig, at det var vanskeligt at få fat i de relevante dokumenter inden for en kort frist, da proceduren havde fundet sted i 1991. Kommissionen har endnu ikke modtaget oplysningerne og har derfor forberedt et brev, hvori den erindrer de italienske myndigheder om deres løfte om at fremsende de relevante dokumenter.

For så vidt angår miljørisikovurderingen skal Kommissionen understrege, at den som traktatens vogter ikke vil undlade at træffe alle nødvendige forholdsregler, herunder indlede en overtrædelsesprocedure i henhold til EF-traktatens artikel 226 (tidligere artikel 169) for at sikre overholdelsen af EU-lovgivningen. Det er imidlertid nødvendigt at undersøge den pågældende sag i lyset af de oplysninger, Kommissionen har bedt de italienske myndigheder om at fremskaffe, men som den endnu ikke har fået. I forbindelse med procedurer under EF-traktatens artikel 226 påhviler det Kommissionen at bevise påstanden om, at forpligtelsen ikke er blevet opfyldt. Det er Kommissionens ansvar at forsyne Domstolen med de oplysninger, der kan sætte den i stand til at fastslå, at forpligtelsen ikke er blevet opfyldt, og Kommissionen kan i den forbindelse ikke basere sig på formodninger.